### **Všeobecne záväzné nariadenie obce Siladice č.1/2019**

### **zo dňa 04.12.2019**

### **o miestnych daniach na území obce Siladice**

**Obecné zastupiteľstvo obce Siladice na základe § 6 zák. SNR č. 369/1990 Zb. o obecnom zriadení v znení neskorších predpisov a zák. č. 582/2004**

**Z. z. o miestnych daniach v znení neskorších zmien a doplnkov**

**v y d á v a**

**pre územie obce Siladice toto Všeobecné záväzné nariadenie**

**o miestnych daniach na území obce Siladice**

Článok I.

####  **PREDMET ÚPRAVY**

(1) Toto všeobecne záväzné nariadenie (ďalej len „VZN“) upravuje podrobné podmienky ukladania miestnych daní a miestneho poplatku za komunálne odpady a  drobné stavebné odpady (ďalej len „miestne dane a miestny poplatok“) na území obce Siladice.

**(2) Obec Siladice na svojom území ukladá tieto miestne dane**:

**a)** daň z nehnuteľností,

**b)** daň za psa,

**c)** daň za užívanie verejného priestranstva,

**d)** daň za jadrové zariadenie

(3) Zdaňovacím obdobím miestnych daní uvedených v čl.I bod 2, písm. a), b), c), d) je kalendárny rok

(4) Zdaňovacím obdobím dane za užívanie verejného priestranstva, uvedenú v ods. 2 písm. c) je podľa skutočnosti, t.j. skutočná doba užívania verejného priestranstva .

Článok II.

 **DAŇ Z NEHNUEĽNOSTÍ**

###### Toto všeobecne záväzné nariadenie upravuje podmienky určovania a vyberania dane z nehnuteľností na území obce Siladice.

###### Daň z nehnuteľností zahŕňa:

a) daň z pozemkov

b) daň zo stavieb

c) daň z bytov a z nebytových priestorov v bytovom dome (ďalej len „daň z bytov“).

**Článok III.**

#### **DAŇ Z POZEMKOV**

**(1) Daňovníkom** dane z pozemkov sú tí, ktorí sú uvedení v ustanovení § 5 zák. č. 582/2004 Z. z. o miestnych daniach a  miestnom poplatku za komunálne odpady a  drobné stavebné odpady (ďalej len „zákon o miestnych daniach“).

**(2) Predmetom** dane z pozemkov sú pozemky na území obce Siladice v členení podľa § 6 ods. 1 až 7 zákona č.582/2004 Z.z.

 Spôsob výpočtu základu dane z pozemkov je uvedený v ustanovení § 7 zákona o miestnych daniach. Výpočet sa musí prevádzať vždy k 1. januáru zdaňovacieho obdobia. Na zmeny, ktoré nastanú počas zdaňovacieho obdobia správca dane nebude prihliadať, okrem prípadov, kde je to upravené platnou právnou úpravou.

**(3) Základom dane** z pozemkov je hodnota pôdy určená vynásobením výmery pozemkov v m2 a hodnoty pôdy za 1 m2 uvedenej v prílohe č. 1 a v prílohe č. 2 zák.č. 582/2004 Z.z.

Hodnoty pôdy pre druhy pozemkov v katastrálnom území obce Siladice:

* Orná pôda, chmeľnice, vinice a ovocné sady: 0,8959 EUR/m2
* Trvalé trávne porasty: 0,1497 EUR/m2
* Záhrady: 1,32 EUR/m2
* Zastavané plochy a nádvoria: 1,32 EUR/m2
* Stavebné pozemky: 13,27 Eur/m2
* Ostatné plochy okrem stavebných plôch: 1,32 EUR/m2

 **(4) Sadzba dane**: v obci Siladice je sadzba dane z pozemkov pre uvedené druhy pozemkov nasledovná:

A orná pôda, chmeľnice, vinice, ovocné sady: **0,33%**

B trvalé trávnaté pozemky: **0,33 %**

C záhrady: **0,33%**

F zastavané plochy a nádvoria: **0,33%**

G stavebné pozemky: **0,33%**

H ostatné plochy: **0,33 %**

**(5) Výpočet dane:** daň z pozemkov sa vypočíta ako súčin základu dane podľa § 7 zák.č. 582/2004 Z.z. a ročnej sadzby dane z pozemkov podľa § 8 cit. Zákona.

**Článok IV.**

#### **DAŇ ZO STAVIEB**

(**1) Daňovníkom** **dane** zo stavieb sú tí, ktorí sú uvedení v ustanovení § 9 zákona o miestnych daniach.

**(2) Predmetom dane** zo stavieb sú stavby na území obce Siladice, ktoré majú jedno alebo viac nadzemných alebo podzemných podlaží spojené so zemou pevným základom. Na daňovú povinnosť nemá vplyv **skutočnosť, že stavba sa prestala užívať.**

**(3) Základom** **dane** zo stavieb je výmera zastavanej plochy v m2. Zastavanou plochou sa rozumie pôdorys stavby na úrovni najrozsiahlejšej nadzemnej časti stavby, pričom sa do zastavanej plochy nezapočítava prečnievajúca časť strešnej konštrukcie stavby.

**(4**) **Ročná sadzba** dane zo stavieb je za každý aj začatý m2 zastavanej plochy nasledovná:

a) stavby na bývanieadrobné stavby, ktoré majú doplnkovú funkciu pre hlavnú stavbu: **0,033 EUR/m2**

b) stavby na pôdohospodársku produkciu, skleníky, stavby využívané na skladovanie vlastnej pôdohospodárskej produkcie, stavby pre vodné hospodárstva okrem stavieb na skladovanie inej ako vlastnej pôdohospodárskej produkcie a stavieb na administratívu: **0,165 EUR/m2**

c) chaty: **0,165 EUR/m2**

d) samostatne stojace garáže: **0,165 EUR/m2**

e) stavby hromadných garáží: **0,165 EUR/m2**

f) stavby hromadných garáží pod zemou: **0,165 EUR/ m2**

g) priemyselné stavby a stavby slúžiace energetike: **0,829 EUR/m2**

h)stavby na ostatnú podnikateľskú a zárobkovú činnosť, skladovanie a administratívu: **0,829 EUR/m2**

i) ostatné stavby, ktoré netvoria príslušenstvo k hlavnej stavbe na bývanie: **0,165 EUR/m2**

j) viacúčelové stavby

 **(5) Daň zo stavieb sa vypočíta** ako súčin základu podľa § 11 a ročnej sadzby dane zo stavieb podľa § 12 zák.č. 582/2004 Z.z. Ak ide o viacpodlažnú stavbu, daň sa vypočíta ako súčin základu dane podľa § 11 a ročnej sadzby dane zo stavieb podľa § 12 zvýšenej o súčin počtu ďalších podlaží a príplatku za podlažie podľa **§12 ods.3 cit. zákona. v sume 0,043 EUR/m2** (Do počtu ďalších podlaží pri výpočte dane zo stavieb v prípade viacpodlažnej stavby sa nezapočítava prvé nadzemné podlažie).

**Článok V.**

#### **DAŇ Z BYTOV**

**(1) Daňovníkom** **dane** z bytov sú tí, ktorí sú uvedení v ustanovení § 13 zákona o miestnych daniach.

**(2) Predmetom dane** z bytov v bytovom dome na území obce Siladice, v ktorom aspoň jeden byt alebo nebytový priestor nadobudli do vlastníctva fyzické osoby alebo právnické osoby, sú byty a nebytové priestory.

**(3) Základom dane** z bytov je výmera podlahovej plochy bytu alebo nebytového priestoru v m2.

**(4**) **Ročná sadzba dane z bytov je 0,043 eura za každý aj začatý m2 podlahovej plochy bytu a nebytového priestoru.**

**(5) Daň z bytov sa vypočíta** ako súčin základu dane podľa § 15 a ročnej sadzby dane z bytov podľa § 16 zákona.

**Článok VI**

#### **SPOLOČNÉ USTANOVENIA PRE DAŇ Z NEHNUTEĽNOSTÍ**

 **(1)** Daňová povinnosť vzniká 1. januára zdaňovacieho obdobia nasledujúceho po zdaňovacom období , v ktorom sa daňovník stal vlastníkom, správcom, nájomcom alebo užívateľom nehnuteľnosti, ktorá je predmetom dane a zaniká 31. decembra zdaňovacieho obdobia, v ktorom daňovníkovi zanikne vlastníctvo, správa, nájom alebo užívanie nehnuteľnosti. Ak sa daňovník stane vlastníkom, správcom, nájomcom alebo užívateľom nehnuteľnosti 1. januára bežného zdaňovacieho obdobia, vzniká daňová povinnosť týmto dňom. Na vyrubenie dane z nehnuteľností je rozhodujúci stav k 1. januáru zdaňovacieho obdobia.

**Na zmeny skutočností rozhodujúcich pre daňovú povinnosť, ktoré nastanú v priebehu zdaňovacieho obdobia, sa neprihliada.**

**(2)** Fyzická osoba alebo právnická osoba v priebehu príslušného zdaňovacieho obdobia je povinná oznámiť správcovi dane skutočnosti rozhodujúce pre vznik alebo zánik daňovej povinnosti k dani z nehnuteľností a každú zmenu týchto skutočností do 30 dní odo dňa, keď tieto skutočnosti alebo ich zmeny nastali.

**(3)** Daňové priznanie k dani z nehnuteľností (ďalej len „priznanie“) je daňovník povinný podať príslušnému správcovi dane do 31. januára toho zdaňovacieho obdobia, v ktorom mu vznikla daňová povinnosť podľa stavu k 1. januáru zdaňovacieho obdobia, ak tento zákon neustanovuje inak a v ďalších zdaňovacích obdobiach do tohto termínu, len ak nastali zmeny skutočností rozhodujúcich na vyrubenie dane z nehnuteľností.

Za zmeny skutočností rozhodujúcich na vyrubenie dane sa nepovažuje zmena sadzieb dane z nehnuteľností, zmena hodnoty pôdy alebo pozemku, zmena oslobodenia od dane z nehnuteľností alebo zmena alebo zníženie dane z nehnuteľností, zmena vekovej hranice občanov a uplynutie lehôt na oslobodenie od dane z nehnuteľností podľa § 104 ods. 2 až 4.

Ak je pozemok, stavba, byt a nebytový priestor v bytovom dome v spoluvlastníctve viacerých osôb (§ 5 ods.4, § 9 ods. 3 a § 13 ods. 2), priznanie podá každá fyzická osoba alebo právnická osoba. Ak sa spoluvlastníci dohodnú, priznanie podá zástupca, ktorého určili spoluvlastníci, pričom túto skutočnosť musia písomne oznámiť správcovi dane pred uplynutím lehoty na podanie daňového priznania. To sa nevzťahuje na manželov, ktorí majú pozemok, stavbu, byt alebo nebytové priestory v bytovom dome v bezpodielovom spoluvlastníctve manželov, v tomto prípade priznanie podáva jeden z manželov.

**(4)** Daňovník je povinný v priznaní uviesť všetky skutočnosti rozhodujúce na výpočet dane a daň si sám vypočítať.

**(5)** Daňovník, ak ide o fyzickú osobu, je povinný uviesť v priznaní aj meno, priezvisko, titul, adresu trvalého pobytu, rodné číslo a ak ide o právnickú osobu je povinný uviesť aj obchodné meno alebo názov, identifikačné číslo a sídlo. Súčasne je daňovník povinný vyplniť všetky údaje podľa Priznania k dani z nehnuteľnosti, k dani za psa, k dani za predajné automaty a k dani za nevýherné hracie prístroje. Osobné údaje podľa tohto odseku sú chránené podľa osobitného predpisu.

Pri dohode spoluvlastníkov správca dane vyrubí daň tomu spoluvlastníkovi, ktorý na základe ich dohody podal priznanie.

**(6)** Vyrubená daň z nehnuteľností je splatná do 15 dní odo dňa nadobudnutia právoplatnosti Rozhodnutia. Platbu je možné uhradiť v hotovosti do výšky 300,00 EUR priamo do pokladne obecného úradu, alebo na účet správcu dane uvedeného v príslušnom Rozhodnutí.

**(7)** Daňovník, ktorého predpokladaná daň u jedného správcu dane **presiahne 660 eur**, je povinný platiť daň za bežné zdaňovacie obdobie na splátky a to vo výške jednej tretiny predpokladanej dane alebo aj naraz najneskôr v lehote splatnosti prvej splátky na účet správcu dane. Splátky dane sú splatné ku dňu uvedenému na príslušnom Rozhodnutí.

* 1. splátka: do 15 dní odo dňa nadobudnutia právoplatnosti Rozhodnutia .......................33,3 %
* 2. splátka: do 30.6................33,3 %
* 3. splátka: do 30.9.................33,4 %

**Článok VII.**

**DAŇ ZA PSA**

# (1) Predmetom dane za psa je pes starší ako 6 mesiacov chovaný na území obce Siladice fyzickou osobou alebo právnickou osobou.

# Predmetom dane za psa nie je pes chovaný na vedecké účely a výskumné účely, pes umiestnený v útulku zvierat, pes so špeciálnym výcvikom, ktorého vlastní alebo používa občan s ťažkým zdravotným postihnutím so sprievodcom.

**(2)** Daňovníkom je fyzická osoba alebo právnická osoba, ktorá je vlastníkom psa alebo držiteľom psa, ak sa nedá preukázať, kto psa vlastní.

**(3) Základom dane je počet psov.**

**(4)** **Sadzba dane je: 10,00 EUR za jedného psa a kalendárny rok.**

**(5)** Daňová povinnosť vzniká prvým dňom kalendárneho mesiaca nasledujúceho po mesiaci, v ktorom sa pes stal predmetom dane podľa § 22 ods. 1 zákona a zaniká posledným dňom mesiaca, v ktorom pes prestal byť predmetom dane.

**6) Oslobodenie od dane za psa vo výške 100% vzniká:**

- vlastníkovi alebo držiteľovi psa s trvalým pobytom v obci Siladice, ktorý sa v zdaňovacom období preukáže platným preukazom ZŤP

- vlastníkovi alebo držiteľovi psa s trvalým pobytom v obci Siladice, ktorý dovŕšil do 31.januára v zdaňovacom období vek 65 rokov a žije sám v domácnosti.

**Článok VIII.**

**DAŇ ZA UŽÍVANIE VEREJNÉHO PRIESTRANSTVA**

 **(1) Predmetom dane** za užívanie verejného priestranstva je osobitné užívanie verejného priestranstva.

 **(2)** **Verejným priestranstvom** na účely tohto VZN sú verejnosti prístupné pozemky vo vlastníctve obce Siladice.

 **(3)** **Osobitným užívaním verejného priestranstva sa podľa tohto VZN rozumie:**

a) umiestnenie zariadenia slúžiaceho na poskytovanie služieb,

b) umiestnenie stavebného zariadenia, predajného zariadenia, zariadenia cirkusu, zariadenia lunaparku a iných atrakcií,

c) umiestnenie skládky,

d) trvalé parkovanie vozidla .

**(4)** **Daňovníkom je** fyzická osoba alebo právnická osoba, ktorá verejné priestranstvo užíva.

**(5)** **Základom dane** za užívanie verejného priestranstva je výmera užívaného verejného priestranstva v m2.

**(6)** a) **Sadzbu dane** za užívanie verejného priestranstva je: 0,25 EUR za každý aj začatý m2 osobitne užívaného verejného priestranstva a za každý aj začatý deň

 b) Sadzba dane 2,50 EUR sa určuje pre ambulantný predaj tovaru z motorového vozidla.

 **(7)** Daňová povinnosť vzniká dňom začatia osobitného užívania verejného priestranstva a zaniká dňom skončenia osobitného užívania verejného priestranstva.

**Daňovník je povinný osobne alebo písomne** podať oznámenie o začatí užívania verejného priestranstva Obecnému úradu v obci Siladice najneskôr v deň vzniku osobitného užívania verejného priestranstva.

**(8)** Daň za užívanie verejného priestranstva sa neplatí v prípadoch počas výstavby, pri odstraňovaní porúch zariadení a inžinierskych sietí, a výstavbe rodinných domov.

 **(9) Miestnu daň za verejné priestranstvo obec stanoví nasledovne:**

a) jednorazovo v hotovosti do pokladne obecného úradu alebo na účet správcu dane.

b) pri dobe užívania verejného priestranstva najviac 15 dní pri ohlasovaní vzniku poplatkovej povinnosti na Obecnom úrade v obci Siladice ,

c) pri dobe užívania verejného priestranstva dlhšie ako 15 dní a to týždennými alebo mesačnými splátkami, pričom termín a spôsob splátok určí poverený zamestnanec správcu miestnej dane na Obecnom úrade v obci Siladice pri ohlásení vzniku daňovej povinnosti daňovníkom.

**Článok IX.**

**DAŇ ZA JADROVÉ ZARIADENIE**

 **(1) Predmetom dane** za jadrové zariadenie je umiestnenie jadrového zariadenia, v ktorom prebieha štiepna reakcia a vyrába sa elektrická energia (ďalej len „jadrové zariadenie“), a to aj časť kalendárneho roka.

**(2) Daňovníkom** dane je držiteľ povolenia na uvádzanie jadrového zariadenia do prevádzky a povolenia na prevádzku jadrového zariadenia na výrobu elektrickej energie, udeleného podľa ustanovenia zákona č.541/2004 Z. z. o mierovom využívaní jadrovej energie v platnom znení.

**(3) Základom dane** je výmera katastrálneho územia obce v m2, ktoré sa nachádza v oblasti ohrozenia jadrovým zariadením. Výmera katastrálneho územia obce Siladice je **7 601 429 m2.**

**(4)** Zastavané územie obce Siladice sa nachádza v  oblasti ohrozenia jadrovým zariadením Jadrovej elektrárne V-2 vo vzdialenosti zastavaného územia do 21 km od zdroja ohrozenia. Tým je obec miestne príslušnou pre správu dane za jadrové zariadenie a je zaradená do 3.pásma ohrozenia jadrovým zariadením.

**(5) Sadzba dane za jadrové zariadenie: v zmysle odseku 4 tohto ustanovenia je 0,0006 eura/ m2.**

**(6)** Daňová povinnosť vzniká dňom začatia skúšobnej prevádzky jadrového zariadenia a zaniká dňom vyvezenia jadrového paliva z posledného reaktora jadrového zariadenia.

**(7)** Daňovník je povinný písomne oznámiť vznik daňovej povinnosti správcovi dane do 30 dní odo dňa vzniku daňovej povinnosti a zánik daňovej povinnosti do 30 dní odo dňa zániku daňovej povinnosti.

Oznamovaciu povinnosť si daňovník splní písomným oznámením, ktoré doručí osobne alebo doporučeným listom na Obecný úrad v Siladice. Písomné oznámenie pri vzniku daňovej povinnosti obsahuje – identifikačné údaje daňovníka, meno alebo názov prevádzkovateľa, IČO, DIČ, sídlo alebo adresu prevádzkovateľa, číslo povolenia na prevádzku jadrového zariadenia, vydaného – kedy a kto povolenie vydal, identifikáciu jadrového zariadenia ako názov jadrového zariadenia, sídlo alebo umiestnenie, počet reaktorov, deň začatia skúšobnej prevádzky, oznámenie o dobe prevádzky a výrobe elektrickej energie za uplynulý rok za každý reaktor a jadrové zariadenie samostatne.

**(8)** Daň za jadrové zariadenie vyrubí správca dane do 31. januára zdaňovacieho obdobia za predchádzajúci kalendárny rok. Daň za jadrové zariadenie sa vypočíta ako súčin základu dane podľa ods. **(3)** a sadzby dane podľa ods. **(5)** tohto ustanovenia.

Vyrubená daň za jadrové zariadenie je splatná do 31. marca zdaňovacieho obdobia.

**Článok X.**

 SPOLOČNÉ A ZÁVEREČNÉ USTANOVENIA

 **(1)** Správu miestnych daní a miestneho poplatku vykonáva obec Siladice prostredníctvom starostu obce a poverených zamestnancov obce Siladice.

**(2)** Postavenie povereného zamestnanca obce - správcu dane z nehnuteľnosti nemá hlavný kontrolór obce .

 **(3)** Pokiaľ v tomto Všeobecne záväznom nariadení nie je podrobnejšia úprava, odkazuje sa na zákon o miestnych daniach č.582/2004 Z.z. a zák. SNR č. 563/2009 Zb. v znení neskorších predpisov.

**(4)** Toto Všeobecné záväzné nariadenie obce Siladice č. 1/2019 o miestnych daniach na území obce Siladice bolo schválené **dňa 4.12.2019** Uznesením číslo **21/2019.**

**(5)** Dňom účinnosti tohto Všeobecne záväzného nariadenia sa ruší Všeobecne záväzné nariadenie obce Siladice č.1/2014 zo dňa 25.11.2013 a jeho Dodatky.

**(6)** Toto všeobecne záväzné nariadenie **nadobúda účinnosť dňom 1.1.2020.**

Vyvesené na úradnej tabuli dňa: 11.12.2019

 Róbert Repka

 starosta obce